CELEX: 32011D0363
Language: lv
Date: 2011-06-20 00:00:00
Title: 2011/363/ES: Padomes Īstenošanas lēmums ( 2011. gada 20. jūnijs ), ar ko Rumānijai atļauj piemērot īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

23.6.2011   
            
            
               LV
            
            
               Eiropas Savienības Oficiālais Vēstnesis
            
            
               L 163/26
            
         PADOMES ĪSTENOŠANAS LĒMUMS
   (2011. gada 20. jūnijs),
   ar ko Rumānijai atļauj piemērot īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
   (2011/363/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Ar vēstulēm, kuras reģistrētas Komisijā 2009. gada 4. novembrī, 2010. gada 2. jūlijā, 2010. gada 26. jūlijā un 2010. gada 20. decembrī, Rumānija uz diviem gadiem lūdza atļauju noteikt, ka, atkāpjoties no Direktīvas 2006/112/EK 193. panta, veicot konkrētu veidu graudaugu un eļļas augu sēklu piegādes, par pievienotās vērtības nodokļa (PVN) samaksu ir atbildīgs nodokļa maksātājs, kas saņem piegādi. Tā norādīja, ka nelūgs šīs atļaujas pagarinājumu.
            
         
               (2)
            
            
               Rumānijas iesniegto lūgumu Komisija ar 2011. gada 15. marta vēstuli nosūtīja pārējām dalībvalstīm. Ar 2011. gada 22. marta vēstuli Komisija informēja Rumāniju, ka tās rīcībā ir visas izvērtējumam nepieciešamās ziņas, ko tā uzskata par noderīgām.
            
         
               (3)
            
            
               Rumānija ir konstatējusi nodokļu nemaksāšanas gadījumus konkrētu veidu nepārstrādātu lauksaimniecības produktu, graudaugu un eļļas augu sēklu tirdzniecībā. Proti, daži uzņēmēji pēc savu produktu piegādes un jo īpaši, ja šos produktus tie ir saņēmuši, nesamaksājot priekšnodokli, nav atmaksājuši PVN valsts nodokļu iestādei. Šo uzņēmumu klienti, ja vien to rīcībā ir derīgs rēķins, saglabā tiesības PVN atskaitīt.
            
         
               (4)
            
            
               Noteikt, ka par PVN samaksu ir atbildīgs nodokļa maksātājs, kas saņem piegādāto preci, nevis tās piegādātājs, ir pagaidu ārkārtas pasākums, ar kuru varētu izbeigt šāda veida krāpšanas gadījumus. Ja šo īpašo pasākumu piemērotu divus gadus, Rumānijas rīcībā vajadzētu būt pietiekami daudz laika, lai lauksaimniecības nozarē ieviestu galīgos pasākumus atbilstīgi Direktīvai 2006/112/EK šāda veida krāpšanas novēršanai un apkarošanai.
            
         
               (5)
            
            
               Lai izvairītos no šāda veida krāpšanas prakses pārvirzīšanās uz ražošanas posmu, kurā attiecīgās preces pārstrādā par pārtikas vai rūpniecības produktiem vai cita veida produktiem, Rumānijai attiecībā un konkrētajiem nodokļu maksātājiem vienlaikus būtu jāievieš arī atbilstīgi pasākumi deklarēšanas un kontroles jomā un jādara tie zināmi Komisijai.
            
         
               (6)
            
            
               Lai garantētu, ka šis īpašais pasākums attiecas vienīgi uz nepārstrādātiem lauksaimniecības produktiem, un lai attiecīgajiem nodokļu maksātājiem nebūtu jāsaskaras ar neproporcionālu administratīvo slogu vai risku to tiesiskajai noteiktībai, būtu jāizmanto kombinētā nomenklatūra, kas izveidota ar Padomes Regulu (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (2), lai precīzi noteiktu preces, uz kurām attiecas šis īpašais pasākums.
            
         
               (7)
            
            
               Šis īpašais pasākums ir pamatots un samērīgs ar izvirzītajiem mērķiem. Proti, tas ir ierobežots laikā un attiecas vienīgi uz precīzi noteiktām precēm, kuras neizmainītā stāvoklī parasti nav paredzētas galapatēriņam un saistībā ar kurām ir konstatēti nodokļu nemaksāšanas gadījumi, kas radījuši nozīmīgus PVN ieņēmumu zaudējumus. Ņemot vērā šo nodokļa ieņēmumu zaudējumu apjomu, šis pasākums būtu jāpieņem cik ātri vien iespējams.
            
         
               (8)
            
            
               Šis īpašais pasākums neietekmēs Rumānijas PVN ieņēmumu kopapjomu, kuru iekasē galapatēriņa posmā, un tam nebūs negatīvu seku attiecībā uz Savienības pašu resursiem, kuru avots ir PVN,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 193. panta, Rumānijai ir atļauts noteikt, ka, piegādājot turpmāk norādītās preces, kas iekļautas ar Regulu (EEK) Nr. 2658/87 izveidotajā kombinētajā nomenklatūrā, par PVN maksājumu ir atbildīgs to saņēmējs:
   
               KN kods
            
            
               Produkta nosaukums
            
         
               1001 10 00
            
            
               cietie kvieši
            
         
               1001 90 10
            
            
               speltas kvieši sējai
            
         
               ex 1001 90 91
            
            
               parastie kvieši, sēklas
            
         
               ex 1001 90 99
            
            
               citādi speltas kvieši un parastie kvieši, kas nav paredzēti sēklai
            
         
               1002 00 00
            
            
               rudzi
            
         
               1003 00
            
            
               mieži
            
         
               1005
            
            
               kukurūza
            
         
               1201 00
            
            
               sojas pupas, arī šķeltas
            
         
               1205
            
            
               rapšu vai ripšu sēklas, arī šķeltas
            
         
               1206 00
            
            
               saulespuķu sēklas, arī šķeltas
            
         
               1212 91
            
            
               cukurbietes
            
         2. pants
   Šā lēmuma 1. pantā paredzēto atļauju piešķir ar nosacījumu, ka Rumānija ievieš deklarēšanas pienākumus un atbilstīgus un iedarbīgus kontroles pasākumus attiecībā uz nodokļa maksātājiem, kas veic to preču piegādes, uz kurām attiecas minētā atļauja.
   Rumānija paziņo Komisijai par šā panta pirmajā daļā minēto pienākumu un pasākumu ieviešanu.
   3. pants
   Šis lēmums stājas spēkā tā paziņošanas dienā.
   To piemēro no 2011. gada 1. jūnija līdz 2013. gada 31. maijam.
   4. pants
   Šis lēmums ir adresēts Rumānijai.
   
      Luksemburgā, 2011. gada 20. jūnijā
      
         
            Padomes vārdā –
         
            priekšsēdētājs
         
         MATOLCSY Gy.
      
   
   
      (1)  OV L 347, 11.12.2006., 1. lpp.
   
      (2)  OV L 256, 7.9.1987., 1. lpp.